Alueiden komitean lausunto aiheesta "Ehdotus neuvoston päätökseksi koskien tavaranvaihdon telemaattisia tilastointiverkkoja jäsenvaltioiden viranomaisten välillä (EDICOM)" CdR 243/96 fin



Virallinen lehti nro C 034 , 03/02/1997 s. 0027



Alueiden komitean lausunto aiheesta "Ehdotus neuvoston päätökseksi koskien tavaranvaihdon telemaattisia tilastointiverkkoja jäsenvaltioiden viranomaisten välillä (EDICOM)" (97/C 34/06) ALUEIDEN KOMITEA, joka ottaa huomioon komission ehdotuksen neuvostolle COM(93) 73 final SYN 454 (), ottaa huomioon neuvoston päätöksen 11. heinäkuuta 1994 (), ottaa huomioon että Euroopan tuomioistuin 26. maaliskuuta 1996 antoi päätöksen, joka pitää oikeana oikeudellisena perustana perustamissopimuksen 129 d artiklan 3 alakohtaa eikä 235 artiklaa, kumoten neuvoston asianomaisen päätöksen, ottaa huomioon neuvoston 15. toukokuuta 1996 tekemän päätöksen pyytää asiassa alueiden komitean lausunto Euroopan yhteisön perustamissopimuksen 129 d artiklan 3 kohdan ja 198 c artiklan 1 kohdan mukaisesti, ottaa huomioon maaliskuun 8. päivänä 1996 tekemänsä päätöksen antaa lausunnon valmistelu valiokunta 3:n "Liikenne ja tietoliikenneverkot" tehtäväksi, ottaa huomioon valiokunta 3:n heinäkuun 18. päivänä 1996 hyväksymän lausuntoluonnoksen (esittelijä: Esa Latva-Rasku; CdR 243/96 rev.), hyväksyi yksimielisesti 18. ja 19. syyskuuta 1996 pitämässään 14. täysistunnossa (syyskuun 19. päivän kokouksessa) seuraavan lausunnon. 1. Johdanto 1.1. Jäsenmaiden välinen tavarakauppa on noussut noin kahteen kolmasosaan koko jäsenmaiden ulkomaankaupasta. 1.2. Sisämarkkinoiden myötä on siirrytty keräämään tietoa määrätyt kynnysarvot ylittävästä tavarakaupasta suoraan yrityksiltä. Aikaisemmin tieto kaikesta jäsenmaiden ulkomaankaupasta saatiin tullimuodollisuuksia hoitavilta viranomaisilta. Nykyisin tilastointijärjestelmän varsinaisina tiedon tuottajina ovat sadattuhannet yritykset eri puolilla yhteisöä. 1.3. Sisämarkkinoiden tavarakaupan tilastointia varten on perustettu Intrastat-järjestelmä, johon tiedot kertyvät jäsenmaiden kuukausittain tekemillä ilmoituksilla. 1.4. Edicom-ohjelma on perustettu kehittämään tiedonkulkua Intrastat-järjestelmään yrityksiltä ja päinvastoin (jäsenmaiden välisen tavarakaupan telemaattinen verkko) mm. seuraavin toimenpitein: - suunnitella ja kehittää tiedon keräämiseen ja siirtämiseen soveltuvia ohjelmistoja sekä avustaa jäsenmaita näiden ohjelmistojen saattamisessa yritysten käytettäväksi, - suunnitella ja kehittää tiedon vastaanottamiseen ja käsittelemiseen tarvittavia ohjelmistoja sekä avustaa näiden ohjelmistojen saattamisessa tilastotuotannon keräämisestä vastaavien alueellisten, kansallisten ja yhteisön toimielimien käytettäväksi, - suunnitella ja kehittää tiedon siirrossa tarvittavia eurooppalaisiin ja kansainvälisiin standardeihin perustuvia tiedostomuotoja, - suunnitella ja dokumentoida tiedon siirrossa tarvittavia menetelmiä, menettelytapoja ja sopimuksia, - saattaa ohjelmistojen ja muiden palvelujen tarjoajat tietoisiksi kansallisten ja yhteisön tilastojen asettamista vaatimuksista. 1.5. Sekä tiedon keräämisen organisoinnissa että kansallisten tilastoviranomaisten ja yritysten käytössä olevassa tietotekniikassa on jäsenmaiden kesken paljon eroavaisuutta. 1.6. Edicom pyrkii olemaan hanke, jossa pääpaino on käytännön toteutuksilla. Tämä erottaa sen useista muista hallintojen välisiä telemaattisia verkkoja valmistelevista ohjelmista. 1.7. Sisäkaupan tilastointijärjestelmää perustettaessa on komissiossa huomiota kiinnitetty myös alueellista kehitystä palvelevien tietojen kokoamiseen. Tältä osin on tosin otettava huomioon, että alueellisena tekijänä ainakin eräissä jäsenmaissa käytetään tuotteen viennistä huolehtivan yrityksen sijaintia, joten tilasto ei siten välttämättä kuvaa hyvin sisäkaupan piirissä olevien tavaroiden tuotannon alueellista jakautumaa. ALUEIDEN KOMITEAN HUOMIOITA JA ALOITTEITA 2. Tilastoinnin tarve ja ajantasaisuus 2.1. Yhteisön ja jäsenmaiden poliittisten toimenpiteiden suuntaamisen kannalta tiedon kerääminen jäsenmaiden välisestä tavarakaupasta on tarpeellista. Päätöksenteon kannalta on erityisen keskeistä se, että sisäkaupan tilastot ovat mahdollisimman ajantasaisia, jotta muutoksiin pystytään reagoimaan riittävän nopeasti. 2.2. Yhteisössä pidetään tavoitteena saada sisäkaupan tavaratilastot valmiiksi 10 viikon kuluessa tiedon antamisesta. Tämä voidaan toteuttaa vain kehittämällä sellaisia nykyaikaista tietotekniikkaa hyväksikäyttäviä prosesseja, joissa tieto syötetään sisään vain kerran ja vain siellä, missä se alunperin syntyy. 2.3. Telemaattiset verkot antavat mahdollisuuden kehittää yhdessä edistyneimpien käyttäjien kanssa sellaisia otantajärjestelmiä, joissa sisäkaupan tilannetta ja mahdollisia muutoksia kuvaavat olennaisimmat tiedot voidaan tarpeeksi luotettavasti saada aikaan nopeammin kuin 10 viikossa. 2.4. Tarvittavien tietojen keräämiseen ja käsittelemiseen kuluvan työpanoksen vähentämiseksi tulisi käyttää myös sekundaarisia tilastollisia lähteitä. Erityisesti sisäkaupan tilastojärjestelmän ja arvonlisäveron tietojärjestelmän yhtäläisyydet antavat mahdollisuuden kehittää toimintatapoja, jotka hyödyttävät tilastoviranomaisten lisäksi myös tiedon tuottajina toimivia yrityksiä. 3. Tilastojärjestelmä ja yritykset 3.1. Tilastollinen tietojärjestelmä tulee suunnitella siten, että hallinnollisia tietoja hyödynnetään mahdollisimman hyvin ja päällekkäisyyksiä tietojen keruussa vältetään. Taloustoimijoille lähetettävien tilastotietopyyntöjen tulee keskittyä yleistä etua koskeviin asioihin, ja niissä tulee kertoa tietojen antajille, miksi tietoja kerätään ja mihin niitä käytetään 3.2. Edicomin puitteissa on jo nyt kehitetty yritysten tiedon tuottamista ja edelleen toimittamista helpottavia apuvälineitä. Koska työajan säästöstä kertyvät hyödyt tulevat pääasiassa alueellisille, kansallisille ja yhteisön tilastoviranomaisille, pitää alueiden komitea tärkeänä sitä, ettei näiden ohjelmistojen käyttöönotto aiheuta yrityksille ylimääräisiä kustannuksia. 3.3. Erityisen tärkeitä tällaiset ohjelmistot voivat olla pienille ja keskisuurille yrityksille silloin, jos niillä voidaan alentaa tuonti- ja vientitoiminnan edellyttämää asiantuntijakynnystä. Alueiden komitea painottaa tällaisten välineiden kehittämisen merkitystä etenkin sellaisilla aloilla, joilla ei ole käytettävissä ulkomaankaupan asiantuntijapalveluita, kuten pk-yritysten piirissä. Tavoitteena on luoda niitä varten tuontia ja vientiä tukeva tietojärjestelmä. 3.4. Myös varsin pienet yritykset voivat nykyään tehdä kynnysarvot ylittävää ja siten tilastoinnin piirissä olevaa sisäkauppaa. Usein näissä yrityksissä ei ole lainkaan erikseen hallinnollista henkilökuntaa, vaan kaikki osallistuvat niin tuotekehitykseen kuin tuotantoonkin. Tällaisissa tapauksissa julkisen hallinnon edellyttämä tilastotietojen kerääminen voi vakavasti vaarantaa yrityksen toimintaedellytyksiä. 3.5. Yhteisön ja jäsenvaltioiden lisäksi myös yksityissektorilla, erityisesti tiedon alkuperäisillä tuottajilla, on suurta kiinnostusta jalostettujen tilastojen hyväksikäyttöön. Tämän vuoksi ohjelmasta tulisi myös panostaa käytännöllisten ja edullisten palautejärjestelmien kehittämiseen. Jatkossa tulee pyrkiä siihen, että tiedon tuottajat ja alueellisesta kehittämisestä vastaavat viranomaiset saisivat telemaattisten verkkojen avulla palautetiedon käyttöönsä nopeasti ja edullisesti. 3.6. Alueiden komitea katsoo, että yritysten käyttöön kehitetyt niiden toimintaa hyödyttävät ohjelmistot tukevat ainakin välillisesti alueellisten ja paikallisten tietoyhteiskuntastrategioiden toteuttamista. 4. Käytettävät standardit ja tekniikka 4.1. Alueiden komitea kiinnittää huomiota myös siihen, että yritysten sekä tilastoviranomaisten erilaiset olemassa olevat tietojärjestelmät tulisi vaivattomasti pystyä liittämään sisäkaupan tilastointijärjestelmiin. Tämän mahdollisuuden käyttäminen edellyttää eurooppalaisille standardeille perustuvien rajapintojen määrittelyä tiedonsiirron alueellisilla, kansallisilla ja yhteisön tasoilla, jotta toissijaisuusperiaatteen mukaisesti voidaan alueellisesti ja kansallisesti toteuttaa ratkaisut erilaisten lähtökohtien pohjalta. 4.2. Yhteydenpidolla muihin kehityshankkeisiin tulee varmistaa, että tulevaisuudessa tiedon tuottajat voivat samalla sovelluksella ja käyttöliittymällä hoitaa mahdollisimman monet eri viranomaisten edellyttämät tiedonsiirtotarpeet. 5. Johtopäätökset 5.1. Alueiden komitea pitää tärkeänä ja hyödyllisenä kehittää käytännössä ja yhteisön tuella jäsenvaltioiden välisen tavarakaupan tilastoinnin telemaattisia verkkoja. 5.2. Päällekkäisyyksien ja erilaisten standardien käytön välttämiseksi yhteistyö muiden vastaavien hallintojen välisiä telemaattisia verkkoja kehittävien hankkeiden kanssa on oltava tiivistä. 5.3. Yritykset tarvitsevat käyttöönsä Edicom-ohjelman ja vastaavien muiden hankkeiden tuottamia käytännöllisiä välineitä täyttäessään viranomaisten niille asettamia tehtäviä. Edicomin liittäminen yleisemmällä tasolla oleviin hankkeisiin voi alueiden komitean mielestä tässä vaiheessa haitata pk-yritysten ja sitä kautta alueiden tarpeiden toteuttamista. 5.4. Alueiden komitean mielestä tiedonkeruun rinnalle yhtä tärkeäksi kehittämiskohteeksi on nostettava yhteenvetotiedon palauttaminen nopeasti alueille ja paikallisille yrityksille niiden toimintaa palvelevassa muodossa. Lisäksi järjestelmän tulisi mahdollistaa telemaattisten verkkojen sekä aiempaa taloudellisempien ja helppokäyttöisempien tietokoneohjelmien käyttö, jotta kaikkien alueiden pk-yritysten pääsy verkkoon helpottuu. Konkreettisesti tietojen pitäisi olla saatavissa Internetin kautta. 5.5. Alueiden komitea pitää sisämarkkinoiden tavarakaupan tilastoinnin telemaattisia verkkoja koskevan valmistelun puutteena sitä, ettei näiden verkkojen toteuttamisen tuottamista taloudellisista hyödyistä niin yhteisölle ja jäsenmaille kuin liike-elämälle ja pk-yrityksillekään ole asiakirjoista löydettävissä yksityiskohtaisia laskelmia. 5.6. Alueiden komitea edellyttää kuitenkin, että komissio tutkii Edicom-ohjelman kustannus/hyöty-suhteen alueellisesti ja paikallisesti, jotta vältetään työn ylikuormitus kyseisellä alalla erityisesti pk-yrityksissä. AK edellyttää niin ikään, että komissio antaa sille asiaa koskevan raportin. Bryssel, 19. syyskuuta 1996. Alueiden komitean puheenjohtaja Pasqual MARAGALL i MIRA () EYVL N:o C 87, 27.3.1993, s. 10 () EYVL N:o L 183, 19.7.1994, s. 42